་མོ་བདག་བསྐྱེད་མདུན་བསྐྱེད་མཆོད་དེ། སློབ་མ་སྟ་གོན་བྱ། བྱིན་བརླབ་དབང་སྐུར་རྫོགས་པར་བྱས་ལ་ཚོགས་ལ་ལོངས་སྤྱད་པར་བྱའོ། །གང་ལྟར་ཡང་རུང་སྟེ་ལག་ཏུ་བླང་བའི་རིམ་པ་ནི་འདི་ཡིན་ཏེ། ཚེས་བཅུ་ལ་སོགས་པ་དུས་ཁྱད་པར་ཅན་གྱི་དུས་སུ་ས་ཕྱོགས་ཕྱག་དར་བྱ། མཎྜལ་བ་བྱུང་ལྔ་ལ་སོགས་པ་དྲི་ཞིམ་པོ་དང་བཅས་པས་སྐྱང་ནུལ་བྱ། ཙནྡན་དམར་པོའམ་ས་ཚོན་དམར་པོས་དཀྱིལ་འཁོར་གྲུ་གསུམ་ཉིས་བརྩེགས་བྲི། དེའི་ཕྱི་ཕྱོགས་མཚམས་བརྒྱད་དུ་སྒོ་མཚམས་མ་བརྒྱད་ཀྱི་ཚོམ་བུ་བརྒྱད་བྱ། རྩིབས་དྲུག་ལ་རྡུལ་ཚོན་དཀར་པོས་ཤར་གྱི་རྩིབས་ནས་བཟུང་སྟེ། ཡིག་མགོ་ཕྱིར་བསྟན་ལ་གཡོན་སྐོར་གྱི་རིམ་པས། ཨོཾ་བྃ། ཧྃ་ཡོཾ། ཧྲིཾ་མྃ། ཧྲེཾ་ཧྲིཾ། ཧཱུྃ་ཧཱུྃ། ཕཊ་ཕཊ། ཅེས་པ་དྲུག་བྲིའོ། །དེའི་དབུས་སུ་བྃ་བྲིའོ། །དེའི་སྟེང་དུ་ཀ་པཱ་ལའི་སྟེང་དུ་ཆང་ལ་བདུད་རྩི་སྦྱར་བས་བཀང་ལ་དཔྲལ་བ་རང་ལ་བསྟན་ལ་བཞག དེའི་སྟེང་དུ་འཁར་བའི་མཎྜལ་དྲི་མ་མེད་པ་གུར་གུམ་མམ་ཆང་གིས་བསངས་ཏེ་ཕྱིས་ལ། སིནྡྷུ་རའི་ཕྱེ་མ་བཙགས་ལ་རྡུལ་ཚོན་གྱིས་བྲིས་པའི་དཀྱིལ་འཁོར་ལྟ་བུ་བྲི། ཟུར་བཞིར་དགའ་བ་འཁྱིལ་པ་བཞི་བྲིས་ལ། དེའི་ལྟེ་བར་བྃ་གྱི་ཐ་མར་ཨོཾ་གསུམ་མའི་སྔགས་བྲིས་ལ་ཐོད་པའི་སྟེང་དུ་བཞག་གོ །དེ་ལ་དར་དམར་པོའམ། རས་དམར་པོའི་གུར་དབུབ་བོ། མཆོད་ཡོན་ཞབས་བསིལ་སྔོན་དུ་འགྲོ་བའི་མཆོད་པ་ཁོ་ར་ཁོར་ཡུག་ཏུ་བཤམ། གཏོར་མ་བཤམ། དེ་ནས་བུམ་པ་གཙང་མ་རས་དམར་པོས་མགུལ་ཚིང་བྱ། ཁ་རྒྱན་གཟུགས། སུམྦྷ་ནི་བཟླས་ཤིང་ཁ་དང་ཞབས་གུ་གུལ་གྱིས་བདུག ནང་དུ་སྨན་ལྔ། འབྲུ་ལྔ། རིན་ཆེན་ལྔ། བདུད་རྩི་ལྔ། ཆུ་གཙང་མས་བཀང་། དྲི་ཞིམ་པོ་སྦྱར་བའི་དུང་ཆོས་སྟེང་དུ་བཞག རྡོ་རྗེ་ལ་གཟུངས་ཐག་བཏགས་ལ་སློབ་དཔོན་དང་ཉེ་བའི་གནས་འཚམ་པ་ཅིག་ཏུ་བཞག་གོ །གནས་ཀྱི་ཉེ་འཁོར་དུ་ག་ཎ་ཙཀྲའི་ཡོ་བྱད་བཤམ་དུ་གཞུག དེ་ནས་རྡོ་རྗེ་སློབ་དཔོན་ཞལ་ནུབ་ཕྱོགས་སུ་བལྟས་ཏེ་བཞུགས། སློབ་མ་གཞན་གྲལ་ཅི་བདེར་བྱས་ལ་ལས་ཀྱི་རྡོ་རྗེ་སློབ་མས་མཎྜལ་དང་མེ་ཏོག་ཕུལ་ལ། ལྷའི་རྣལ་འབྱོར་ལ་གནས་པར་གསོལ་བ་གདབ། ཡི་གེ་བརྒྱ་པས་རྒྱུད་སྦྱང་། དེ་ནས་བདག་གི་རྣལ་འབྱོར་གྱི་མངོན་རྟོགས་ཀྱི་རིགས་མང་པོ་ཡོད་ནའང་། ཞལ་གཉིས་མ་ཆུང་ངུ་བཞིན་བསྒོམས་ལ། ཡིད་བཟླས་ངག་བཟླས་ཅུང་ཟད་ཙམ་བྱ། བདག་གི་རྣལ་འབྱོར་ལ་མཆོད་པ་དང་། བསྟོད་པ་དང་། བདུད་རྩི་མྱང་བའི་བར་བྱ། དེ་ནས་མདུན་གྱི་ཐོད་པའི་ཆང་བྱིན་གྱིས་བརླབས། དེའི་སྟེང་གི་སིནྡྷུ་རའི་དཀྱིལ་འཁོར་སྟོང་པ་ཉིད་ཀྱི་ངང་ལས་རྡོ་རྗེ་རྣལ་འབྱོར་མར་བསྐྱེད་པའམ། བྲིས་པ་དང་རྗེས་སུ་མཐུན་པ་ཉིད་གསལ་བར་བསྐྱེད་ཀྱང་བཏུབ། དེ་ལ་ཡེ་ཤེས་ཀྱི་འཁོར་ལོ་དགུག་གཞུག་བྱ། ལྷར་བསྐྱེད་པ་ཡིན་ན། སྐུ་གསུང་ཐུགས་བྱིན་གྱིས་བརླབ་པ་དང་། དབང་བསྐུར་ཞིང་མི་བསྐྱོད་པས་རྒྱས་བཏབ། ཡི་གེར་བསྐྱེད་ན་དེ་གཉིས་མི་དགོས། དེ་ནས་མཆོད་པ་བསང་ཞིང་བྱིན་གྱིས་བརླབས་ལ། མཆོད་ཡོན་ཞབས་བསིལ་སྔོན་དུ་འགྲོ་བའི་མཆོད་པ་ལྔ་དང་། བདུད་རྩིའི་མཆོད་པ་དང་། རྡོ་རྗེ་དྲིལ་བུ་གསིལ་ཞིང་། རྐང་པ་བརྒྱད་པ་ལ་སོགས་པའི་བསྟོད་པས་བསྟོད། འདོད་པའི་དོན་ལ་གསོལ་བ་གདབ། ཡི་གེ་བརྒྱ་པ་བརྗོད་ལ་བཟོད་པར་གསོལ་བར་བྱའོ། །དེ་ནས་བུམ་པ་སུམྦྷ་ནིས་བསངས་ལ། སྭ་བྷཱ་ཝས་སྟོང་པར་བསྒོམ། བྷྲཱུྃ་ལས་རིན་པོ་ཆེའི་བུམ་པར་བསྒོམ། དེའི་ནང་དུ་བྃ་ལས་རྡོ་རྗེ་རྣལ་འབྱོར་མ་དམ་ཚིག་པ་བསྐྱེད། ཡེ་ཤེས་པ་གཞུག སྐུ་གསུང་ཐུགས་བྱིན་གྱིས་བརླབ། དབང་བསྐུར་ལ་མི་བསྐྱོད་པས་རྒྱས་གདབ། དེ་ལ་མཆོད་པ་ལྔ་དང་། བདུད་རྩིའི་མཆོད་པ་དང་། རྐང་པ་བརྒྱད་པ་ལ་སོགས་པ་ཅི་ཤེས་པས་བསྟོད། གཟུངས་ཐག་ནས་བཟུང་ལ། ཨོཾ་གསུམ་མའི་གསང་སྔགས་བཟླས་པས་སྔགས་ཀྱི་འོད་ཟེར་བདག་གི་ཞལ་ནས་འཕྲོས་ཏེ། གཟུངས་ཐག་ལ་འཁྲིལ་ནས་བུམ་པའི་ནང་དུ་སོང་བས་རྡོ་རྗེ་རྣལ་འབྱོར་མའི་སྐུ་ལས་བདུད་རྩིའི་ཆུ་རྒྱུན་བྱུང་སྟེ། བུམ་པའི་ནང་དུ་བདུད་རྩིའི་ཆུ་རྒྱུན་མེ་རེ་རེ་ཁེངས་པར་བསམ་ཞིང་། སྔགས་བཟླས་སོ། །སྔགས་བརྒྱ་རྩ་བརྒྱད་ཐོན་པ་དང་། དུང་ཆོས་ཀྱི་ཆུ་བུམ་པའི་ནང་དུ་བླུགས་ལ། རྗེ་བཙུན་མ་འོད་དུ་ཞུ་བས་བུམ་པའི་ནང་ཁེངས་པར་བསམ་མོ། །དེ་ནས་གཏོར་མ་བཏང་། དེ་ཡན་ཆད་སྔོན་དུ་བྱ་བའི་ཆོ་ག་ཡིན་ནོ། །དེ་ནས་སློབ་མ་རྣམས་ཉིན་མོ་ནས་བཟུང་ནས་གསོ་སྦྱོང་གི་སྡོམ་པ་ལེན་དུ་གཞུག དེ་ཉིད་ཀྱི་ཚེ་ཁྲུས་བྱ། གྲལ་ལ་རིམ་གྱིས་འཁོད་པ་དང་། མཎྜལ་འབུལ་དུ་གཞུག ལག་ཏུ་མེ་ཏོག་ཕྲེང་བ་བཟུང་ལ་བླ་མ་དང་ཡི་དམ་གྱི་ལྷ་ལ་གསོལ་བ་གདབ་པ་ནི། སངས་རྒྱས་ཀུན་གྱི་རང་བཞིན་སྐུ། །སློབ་དཔོན་ལ་ནི་བདག་སྐྱབས་མཆི། །དཔལ་ལྡན་རྡོ་རྗེ་རྣལ་འབྱོར་མས། །བདག་ལ་བྱིན་གྱིས་བརླབ་ཏུ་གསོལ། །ཞེས་ལན་གསུམ་གསོལ་བ་གདབ། དེ་ནས་ཚིགས་སུ་བཅད་པ་འདིས་སྡིག་པ་བཤགས་པ་ནས་བཟུང་སྟེ། བྱང་ཆུབ་མཆོག་ཏུ་སེམས་བསྐྱེད་ནས་བསྔོ་བའི་བར་བྱེད་པ་ཡིན་ཏེ། འདི་སྐད་དུ། དཀོན་མཆོག་གསུམ་ལ་སྐྱབས་སུ་མཆི། །སྡིག་པ་ཐམས་ཅད་སོ་སོར་བཤགས། །འགྲོ་བའི་དགེ་ལ་རྗེས་ཡི་རངས། །སངས་རྒྱས་བྱང་ཆུབ་ཡིད་ཀྱིས་གཟུང་། །སངས་རྒྱས་ཆོས་དང་ཚོགས་མཆོག་ལ། །བྱང་ཆུབ་བར་དུ་སྐྱབས་སུ་མཆི། །རང་གཞན་དོན་ནི་རབ་བསྒྲུབ་ཕྱིར། །བྱང་ཆུབ་སེམས་ནི་བསྐྱེད་པར་བགྱི། །བྱང་ཆུབ་མཆོག་གི་སེམས་ནི་བསྐྱེད་བགྱིས་ནས། །སེམས་ཅན་ཐམས་ཅད་བདག་གིས་མགྲོན་དུ་གཉེར། །བྱང་ཆུབ་སྤྱོད་མཆོག་ཡིད་འོང་སྤྱད་པར་བགྱི། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་ལན་གསུམ་བརྗོད་པས་སྡིག་པ་བཤགས་པ་དང་། བསོད་ནམས་ལ་རྗེས་སུ་ཡི་རང་བ་དང་། དོན་དམ་བྱང་ཆུབ་ཀྱི་སེམས་དང་། སྐྱབས་སུ་འགྲོ་བ་དང་། སྨོན་པ་དང་། འཇུག་པ་དང་། ཡོངས་སུ་བསྔོ་བར་བྱའོ། །དེ་ཡན་ཆད་སྟ་གོན་གྱི་ནུབ་མོ་བྱས་ལ། ཕྱིད་ནུབ་ཀྱང་བལྡབ་ནས་བྱེད་པའམ། ནུབ་གཅིག་པར་བྱེད་ན་དེ་ཡན་ཆད་སྔོན་དུ་འགྲོ་བའི་ཚུལ་ཡིན་ནོ། །དེ་ནས་བྱིན་གྱིས་བརླབ་པ་དངོས་ནི། སློབ་མ་རྣམས་ལག་པ་སྦྲེལ་དུ་བཅུག་ལ། སློབ་མའི་གཙོ་བོའི་ལག་པ་བླ་མས་བཟུང་ལ་འདི་སྐད་ཅེས་བརྗོད་པར་བྱ་སྟེ། རྟོགས་པས་གཡོགས་པའི་སེམས་ཀྱིས་ནི། །ལེགས་པའི་སངས་རྒྱས་ཕྱིར་བཟློག་ལྟར། །དད་པའི་ཆུ་ཡིས་བཀྲུས་པའི་སེམས། །ཕན་པའི་སེམས་ཀྱིས་འདིར་འཇུག་བྱ། །དད་པ་མེད་པའི་སེམས་ཅན་ལ། །དཀར་པོའི་ཆོས་རྣམས་མི་འབྱུང་སྟེ། །ཇི་ལྟར་ས་བོན་ཚིག་པ་ལ། །མྱུ་གུ་སྔོན་པོ་སྐྱེ་མི་སྲིད། །ཅེས་བརྗོད་ལ། དེའི་དོན་ཡང་རྣམ་པར་རྟོག་པ་ཐམས་ཅད་སྤངས་ལ་ལྷ་དང་བླ་མ་ལ་གུས་འདུད་དྲག་པོ་སྐྱེད་ཅིག ཅེས་བརྗོད་ལ། སུམྦྷ་ནི་བཟླས་ཤིང་བུམ་ཆུས་བྲན། དར་དམར་པོས་གདོང་བཅིང་། ཁ་ནུབ་ཕྱོགས་སམ་ཅི་རིགས་པར་བལྟར་བཅུག་ལ། སེ་གོལ་གྱི་སྒྲ་དང་སུམྦྷ་ནི་བཟླས་ཤིང་བསྲུང་བ་བྱ། གུ་གུལ་གྱི་དུད་པས་བདུག རྐང་མཐིལ་གྱི་རླུང་གིས་སུམ་མདོའི་མེ་སྦར། བདག་གི་ཕུང་པོ་ཁམས་དང་སྐྱེ་མཆེད་ཐམས་ཅད་བསྲེགས་ཏེ་དག་པ་གསུམ་གྱི་སྔགས་བརྗོད་པས། སྒྱུ་མ་ལྟ་བུ་མི་དམིགས་པར་བསྒོམ། དེའི་སྐད་ཅིག་ལ་བདག་རང་རྡོ་རྗེ་རྣལ་འབྱོར་མ་ཞལ་གཉིས་མར་བསྐྱེད། ལྟེ་བར་བྲིས་པ་དང་འདྲ་བའི་འཁོར་ལོ་བསྒོམ། དེ་ལས་འོད་ཟེར་གཡས་རོ་མ་ནས་སོང་སྟེ། འོད་ཟེར་ཕྱོགས་བཅུར་འཕྲོས་པས། སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྤྱན་དྲང་སྟེ་སྤྱི་བོར་བསྟིམ། སྤྱི་གཙུག་གི་ཧྃ་ལས་བདུད་རྩིའི་ཆུ་རྒྱུན་རྩ་དབུ་མ་ནས་བྱུང་སྟེ། ལྟེ་བར་ཕབ་པ་ལ་དམིགས་པ་གཏད་པ་ནི། དྲོད་སྐྱེད་པའི་མན་ངག་གོ །ཡང་ལྟེ་བ་ནས་གཡས་རོ་མ་ནས་སོང་སྟེ། ཞལ་གཡས་པའི་ཕག་གདོང་གི་གཡུང་དྲུང་འཁྱིལ་པ་ལ་ཕོག་སྟེ། མྱུར་དུ་འཁོར་བ་ལ་དམིགས་པ་གཏད་པ་ནི་མི་རྟོག་པ་སྐྱེ་བའི་གདམས་ངག་གོ །ལྟེ་བའི་འཁོར་ལོ་དེ་ཉིད་གསང་གནས་སུ་ཕབ་སྟེ། མྱུར་དུ་འཁོར་བ་ལ་དམིགས་པ་གཏད་པ་ནི། བདེ་བ་སྐྱེ་བའི་གདམས་ངག་གོ །དེ་ལྟར་དམིགས་པ་གསུམ་པོ་ཅིག་ཆར་རམ་རིམ་གྱིས་དྲག་ཏུ་བསྒོམ་དུ་བཅུག་ལ། བླ་མས་བདུག་པས་བདུག་ཅིང་། ཨོཾ་གསུམ་མའི་སྔགས་སྒྲ་མི་ཆེ་བར་བཟླས་ཤིང་། གསུང་ཌཱ་མ་རུའམ་དྲིལ་བུའི་སྒྲ་མི་ཆེ་བར་བརྡུངས་པས་སློབ་མའི་རྒྱུད་ལ་ཡེ་ཤེས་སྐྱེ་བ་ནི། ལུས་བ་སྤུ་ལྡང་བའམ། ངག་ཏུ་སྔགས་བརྗོད་པའམ། སེམས་ལ་མི་རྟོག་པ་སྐྱེ་བ་ལ་སོགས་པ་འབྱུང་བར་འགྱུར་རོ། །དེ་ནས་སྤྱི་བོར་རྡོ་རྗེ་རྒྱ་གྲམ་དུ་བཞག་ལ། ཨོཾ་ཏིཥྛ་བཛྲ། ཞེས་བྱ་བ་དང་། ཡེ་ཤེས་བརྟན་པར་གྱུར་ཅིག་ཅེས་བརྗོད་པར་བྱའོ། །དེ་ནས་གདོང་གཡོགས་ཕྱེ་ལ་དཀྱིལ་འཁོར་བསྟན་ཏེ་བྱིན་རླབས་ཀྱི་རིམ་པའོ། །དེ་ནས་དབང་གི་དོན་དུ་གསོལ་བ་གདབ་པ་ནི། བྱང་ཆུབ་རྡོ་རྗེས་སངས་རྒྱས་ལ། །མཆོད་ཆེན་ཇི་ལྟར་སྩལ་བ་ལྟར། །བདག་ཀྱང་འདྲང་བའི་དོན་གྱི་ཕྱིར། །ནམ་མཁའི་རྡོ་རྗེ་བདག་ལ་སྩོལ། །ཞེས་བརྗོད་ལ། དེ་ནས་བླ་མས་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་སྤྱི་བོ་ནས་དབང་བསྐུར་བར་སྒོམས་ཤིག ཅེས་བརྗོད་ལ། བཀྲ་ཤིས་ཀྱི་ཚིགས་སུ་བཅད་པ་བརྗོད་ཅིང་། དངོས་སུ་བུམ་པའི་ཆུས་སྤྱི་བོ་ན་མར་དབང་བསྐུར་ཞིང་ཚེ་ཐོག་མ་མེད་པ་ནས་བསགས་པས་སྡིག་སྒྲིབ་ཐམས་ཅད་སྦྱངས་ནས། ཆུ་ལྷག་མ་ཡར་ལུད་པ་ལས་མི་བསྐྱོད་པས་དབུར་བརྒྱན་པར་བསྒོམས་ལ། བུམ་པའི་དབང་ཐོབ་པ་ཡིན་ནོ་ཞེས་ངོ་སྤྲད་དོ། །དེ་ནས་སིནྡྷཱུ་རའི་འོག་གི་ཐོད་པ་ནས་བདུད་རྩི་བླངས་ལ་ཡི་གེ་གསུམ་དང་གསང་སྔགས་ཟློས་ཤིང་སློབ་མ་ལ་འཐུང་དུ་བཅུག་གོ །གསང་དབང་ཐོབ་པ་ཡིན་ནོ་ཞེས་ངོ་སྤྲད་དོ། །དེ་ནས་ཡང་སིནྡྷཱུ་རའི་དཀྱིལ་འཁོར་གྱི་སྔགས་ཕྲེང་རྣམས་བླ་མའི་སྲིན་ལག་གཡོན་པས་བླངས་པའི་སིནྡྷཱུ་ར་ལྟེ་བར་བྱུགས་ཤིང་། གསང་སྔགས་ལན་ཅིག་བཟླས་ལ་སྔགས་རྣམས་ལྟེ་བར་ཐིམ་པར་བསྒོམ། ཡང་གཡུང་དྲུང་འཁྱིལ་པའི་སིནྡྷཱུ་ར་རྣམས་བླངས་ལ་སྔགས་ཟློས་ཤིང་དཔྲལ་བར་བྱུགས་པས་དགའ་བ་འཁྱིལ་བ་རྣམས་སྨིན་མཚམས་སུ་ཐིམ་པར་བསྒོམ། ཡང་གོ་ཆའི་ལྷ་མོའི་སིནྡྷཱུ་ར་རྣམས་བླངས་ལ། གོ་ཆའི་སྔགས་ཟློས་ཤིང་སྤྱི་གཙུག་ཏུ་རེག་པས། གོ་ཆའི་སྔགས་རྣམས་སྤྱི་གཙུག་ཏུ་ཐིམ་པར་བསྒོམ་པ་ནི་ཤེས་རབ་ཡེ་ཤེས་ཀྱི་དབང་ཐོབ་པ་ཡིན་ནོ་ཞེས་ངོ་སྤྲད་དོ། །དེ་ནས་སྔར་གྱི་བྱིན་རླབས་ཀྱི་རྒྱུན་གང་བྱུང་བ་ཅིག་བསྒོམ་དུ་བཅུག་ལ། དབང་བཞི་པ་ཐོབ་པ་ཡིན་ནོ་ཞེས་ངོ་སྤྲད་དོ། །དེ་ནས་ཞལ་གཉིས་མ་ཆུང་བ་ནས་འབྱུང་བའི་མངོན་རྟོགས་དང་དམ་ཚིག་དང་། སྤྱོད་ལམ་ཅི་རིགས་པ་ཅིག་བསྟན་ལ། རེ་ཞིག་གི་དོན་གྲུབ་པ་ཡིན་ནོ། །ཞེས་ངོ་སྤྲད་དོ། །དེ་ནས་སློབ་མ་རྣམས་ཀྱིས་ཀྱང་བླ་མའི་ཞབས་ལ་ཕྱག་འཚལ་ཏེ། ཡོན་ཕུལ་ལ་གྲལ་རིམ་གྱིས་འཁོད་པར་བྱའོ། །དེ་ནས་ཚོགས་ཀྱི་འཁོར་ལོའི་ཡོ་བྱད་བྱིན་གྱིས་བརླབས་ཏེ་ལོངས་སྤྱད་ལ། མཇུག་ཏུ་སིནྡྷཱུ་རའི་དཀྱིལ་འཁོར་ལ་མཆོད་དེ། འདོད་པའི་དོན་ལ་གསོལ་བ་བཏབ་ལ། བཟོད་པར་གསོལ་ཏེ་ཡེ་ཤེས་པ་གཤེགས་པ་དང་། དམ་ཚིག་པ་བདག་ལ་བསྡུ་བ་དང་། སིནྡྷཱུ་རའི་དམན་མ་སྲུང་བ་དོན་དུ་གཉེར་བ་རྣམས་ལ་བྱིན་ཏེ། དེ་དག་གིས་ཀྱང་སྲུང་བའི་དོན་དུ་མགོའམ་དཔུང་པ་ལ་གདགས་པར་བྱའོ། །སིནྡྷཱུ་ར་རྙིང་པ་དེ་དག་སིནྡྷཱུ་ར་སོ་མ་དང་བསྲེས་ནས་ཕྱིས་དཀྱིལ་འཁོར་བྲིས་ན་སིནྡྷཱུ་ར་དེ་ཤིན་ཏུ་བྱིན་རླབས་ཆེ་བ་ཡིན་གསུང་ངོ་། །དེ་ནས་སྨོན་ལམ་དང་། བཀྲ་ཤིས་དང་། ཡི་གེ་བརྒྱ་པ་བརྗོད་པ་དང་། ལས་ཀྱི་རྗེས་བསྡུ་བ་རྣམས་བྱའོ། །གཉིས་པ་གཞན་དོན་སློབ་མ་རྗེས་སུ་གཟུང་བའི་ཆོ་ག་རྣམས་བསྟན་ཟིན་ཏོ།། །།གསུམ་པ་ཚོགས་ཀྱི་འཁོར་ལོའི་ཆོ་ག་ལ་ལྔ། དད་པ་མེད་པས་མི་བྱ་བ་དང་། གནས་ཁང་བརྒྱན་པར་བྱ་བ་དང་། དགོས་པ་དང་། སྙན་གསན་དབབ་པ་དང་། ཆོ་གའོ། །དེ་ལ་བཞི། ཆ་དང་པོ་གྲལ་རིམ་གྱིས་འཁོད་དེ། ལྷའི་རྣལ་འབྱོར་ལ་གནས་པར་ཞུ་བ་ཕུལ་ལ། བདག་གི་རྣལ་འབྱོར་གྱི་བསྒོམ་བཟླས་དང་། གཏོར་མ་བཏང་བའོ། །ཆ་གཉིས་པ་ནི་ལྷའི་རྣལ་འབྱོར་དང་ལྡན་པ་རྣམས་ལ་ལས་ཀྱི་རྡོ་རྗེས་མཆོད་པ་བྱ་བའོ། །ཆ་གསུམ་པ་ནི་ཚོགས་ཀྱི་ཡོ་བྱད་བཏེག་ལ་བྱིན་རླབས་བྱས་ཏེ། ལས་ཀྱི་རྡོ་རྗེས་ཕུད་བླ་མ་དང་། དཀྱིལ་འཁོར་དང་། གཏོར་མ་ལ་ཕུལ་ནས། རིམ་པ་བཞིན་དུ་ཚོགས་ཀྱི་ལོངས་སྤྱོད་རྣམས་དྲངས་ཏེ། ལོངས་སྤྱོད་པའི་ཚེ། སྙིང་གའི་བྃ་ཡིག་དང་། ལྷ་ཚིམ་པར་བྱ་བ་དང་། བདག་དང་ཡོན་བདག་གི་སྡིག་པ་ཞི་བར་བྱ་བ་དང་། བསོད་ནམས་རྒྱས་པ་ལ་སོགས་པ་གང་འདོད་པའི་བསམ་པས་ལོངས་སྤྱད་ན། ཕན་ཡོན་དེ་དག་འབྱུང་བར་འགྱུར་རོ། །དེ་དུས་ཀྱི་འདྲེན་པ་དང་། ལེན་པའི་ཚིགས་བཅད་དང་། བྱིན་གྱིས་རློབ་པའི་སྔགས་དང་། གསོལ་བ་གདབ་པ་དང་། ཕྱག་འཚལ་བའི་ཚིགས་སུ་བཅད་པ་རྣམས་ནི་གཞུང་ཉིད་དུ་རྟོགས་པར་བྱའོ། །གཞན་ཡང་ཁ་ཟས་ཀྱིས་ཚིམ་པ་དང་། རྡོ་རྗེའི་གླུ་བླང་བ་དང་། གར་བྱ་བས་ཀྱང་ཚིམ་པ་ཡིན་ནོ། །ཆ་བཞི་པ་ནི་ཡོན་བདག་གིས་རྟ་ལ་སོགས་པའི་ཡོན་ཕུལ་ལ། བཟོད་པར་གསོལ་བ་དང་། ལྷག་མ་བསྡུས་ལ་འབར་བའི་ཕྱག་རྒྱས་ཁ་ཕྲུ་བཏབ་ལ། ཡི་གེ་གསུམ་གྱིས་བྱིན་གྱིས་བརླབས་ལ། ཨོཾ་སརྦ་བྷཀྵ་ལ་སོགས་གསུམ་བརྗོད་ལ་སེ་གོལ་གཏོགས་ལ་ཕྱི་རོལ་དུ་བཏང་ངོ་། །དེ་ནས་བཀྲ་ཤིས་ཀྱི་ཚིགས་བཅད་དང་། སྨོན་ལམ་བཏབ་ལ་ལས་ཀྱི་རྗེས་བསྡུ་བར་བྱའོ། །ཚོགས་ཀྱི་བྱ་བ་བསྟན་ཟིན་ཏོ།། །།དོན་བཞི་པ་གཞོན་ནུ་མའི་མཆོད་པ་བྱེད་པར་འདོད་ན་དོན་དྲུག་སྟེ། དུས་དང་། གྲོགས་དང་། གནས་དང་། ཡོ་བྱད་དང་། ཆོ་ག་དང་། དགོས་པའོ། །དེ་ལ་དང་པོ་དུས་ནི། གྲུབ་ན་ཟླ་བ་རེ་ལ་ཡར་ངོ་། མར་ངོའི་ཚེས་བཅུ